ພວກປະເທດຢູໂຣບ ສະເໜີຍັດຕິ ສະບັບໃໝ່ ກ່ຽວກັບຊີເຣຍ
ກຸ່ມປະເທດຢູໂຣບ ສະເໜີຮ່າງຍັດຕິໃໝ່ສະບັບນຶ່ງ ຕໍ່ສະຫະປະຊາຊາດ ທີ່ຈະລົງໂທດ ຖ້າຫາກກໍາລັງຮັກສາຄວາມປອດໄພຊີເຣຍ ບໍ່ຍຸດເຊົາປະຕິບັດງານ ຕ້ານພົນລະເຮືອນ
ພວກປະເທດມະຫາອໍານາດແຫ່ງພາກພື້ນຢູໂຣບກຸ່ມນຶ່ງໄດ້ນໍາສະເໜີຮ່າງຍັດຕິໃໝ່ສະບັບ ນຶ່ງຕໍ່ອົງການສະຫະປະຊາຊາດ ທີ່ຂົ່ມຂູ່ການລົງໂທດໃນ ອະນາຄົດຖ້າຫາກກໍາລັງຮັກສາ ຄວາມປອດໄພຊີເຣຍບໍ່ຍຸຕິການປະຕິບັດການທາງທະຫານຕໍ່ພວກປະຊາຊົນພົນລະເຮືອນ ຮ່າງຍັດຕິທີ່ໄດ້ມີການເປີດເຜີຍໃຫ້ຊາບໃນວັນອັງຄານວານນີ້ ໂດຍອັງກິດ ຝຣັ່ງ ເຢຍຣະ ມັນ ແລະປໍຈຸກາລ ແມ່ນພາກັນຖອຍອອກຈາກຮ່າງຂໍ້ສະເໜີ ສະບັບຜ່ານມາ ທີ່ໄດ້ຮຽກ ຮ້ອງໃຫ້ທໍາການລົງໂທດໂດຍທັນທີຕໍ່ປະທານາທິບໍດີຊີເຣຍ Bashar al-Assad ນັ້ນ ຮ່າງຍັດຕິສະບັບໃໝ່ດັ່ງກ່າວ ແມ່ນແນເປົ້າໝາຍໃສ່ການທັບມ້າງສະພາບ ບໍ່ໄປບໍ່ມາຂອງ ສະພາຄວາມໝັ້ນຄົງອົງການສະຫະປະຊາຊາດ ຊຶ່ງພວກ ນັກການທູດກ່າວວ່າ ຈະປຶກສາ ຫາລືກ່ຽວກັບຮ່າງຍັດຕິທີ່ໄດ້ຮັບແກ້ໄຂດັດ ແປງໃໝ່ໃນວັນພຸດມື້ນີ້ ໂດຍອາດຈະມີການລົງ ຄະແນນສຽງກັນໃນທ້າຍອາທິດນີ້ກໍເປັນໄດ້ ກໍາລັງທະຫານຂອງຊີເຣຍ ທີ່ໜຸນຫລັງໂດຍພວກລົດຖັງ ແລະຍົນເຮລິຄອບເຕີ ໄດ້ສັງຫານ ປະຊາຊົນໄປແລ້ວຢ່າງໜ້ອຍ 8 ຄົນ ເມື່ອວັນອັງ ຄານວານນີ້ໃນການບຸກເຂົ້າໄປກວດຄົ້ນ ເພື່ອເຂັ່ນຂ້າພວກທະຫານທີ່ໂຕນ ໜີທີ່ພາກັນຕໍ່ສູ້ຄືນ ຫລັງຈາກການປະທ້ວງຕໍ່ຕ້ານທ່ານ ອາຊັດເປັນເວລາ ຫລາຍໆເດືອນ ຊຶ່ງສ່ວນໃຫຍ່ດຳເນີນໄປດ້ວຍຄວາມສະຫງົບນັ້ນ ບັນດາກຸ່ມປົກປ້ອງສິດທິມະນຸດກ່າວວ່າ ມີປະຊາຊົນຖືກສັງຫານຢ່າງໜ້ອຍຫົກຄົນ ໃນ ການບຸກເຂົ້າໄປກວດຄົ້ນປາບປາມຂອງຝ່າຍລັດຖະບານ ໃນເມືອງ Hom ທາງພາກກາງ ຂອງປະເທດ ແລະອີກສອງຄົນໃນແຂວງ Idlib ພາກຕາເວັນຕົກສຽງເໜືອຂອງປະເທດ